SADA ČITATE Otišao je naš najveći pisac: U 81. godini u Zagrebu preminuo Ivo Brešan

Otišao je naš najveći pisac: U 81. godini u Zagrebu preminuo Ivo Brešan Ugledni hrvatski književnik Ivo Brešan, autor mnogih gledanih drama među kojima i "Predstava Hamleta u selu Mrduša Donja" umro je u utorak u Zagrebu, priopćili su iz obitelji Brešan i Doma zaklade Lavoslava Schwarza iz Zagreba.

03.01.2017, 15:36h03.01.2017, 16:45hA.Pa./Hina

Umro je u istoj životnoj dobi kao njegova supruga Jela Godlar – Brešan koja je preminula u rujnu prošle godine, nakon čega je najveći šibenski književnik i scenarist preselio u Zagreb gdje je proživio svoje posljednje dane.

Brešan je rođen u Vodicama kod Šibenika 1936. godine. Gimnaziju je polazio u Šibeniku, a slavistiku i filozofiju diplomirao je na zagrebačkom Filozofskom fakultetu.

Brešan je pripovijetke počeo objavljivati 1955. u Šibenskoj reviji, a usporedo je bio glumac amater u dramskoj družini 'Kolo' i profesionalnomu šibenskom kazalištu. Od 1960. bio je profesor u šibenskoj gimnaziji, a od 1983., bio je umjetnički voditelj u Centru za kulturu i Međunarodnom festivalu djeteta u Šibeniku.

Njegova najpoznatija djela su 'Ptice nebeske', 'Spletke', 'Utvare', 'Anera', 'Svečana večera u pogrebnom poduzeću', 'Hidrocentrala u Suhom dolu' i druge.

Najpoznatija drama 'Predstava Hamleta u selu Mrduša Donja', najprije je izvedena 1971. u zagrebačkom kazalištu Teatar ITD, a potom je uprizorena u desetak poljskih kazališta a izvodila se i u SSSR-u, Mađarskoj, Bugarskoj, Čehoslovačkoj, Austriji, Njemačkoj, Danskoj, Švedskoj i drugim zemljama.

Ivo Brešan je pisao i filmske scenarije, najprije s filmskim redateljima Krstom Papićem i Veljkom Bulajićem, a potom sa svojim sinom Vinkom Brešanom.

Za 'Predstavu Hamleta u selu Mrduša Donja' nagrađen je 1972. godine Sterijinom i Gavellinom nagradom, a za 'Svečanu večeru u pogrebnom poduzeću' dobio je Gavellinu nagradu 1979. godine. Za roman 'Katedrala' godine 2008. dobio je nagradu Ksaver Šandor Gjalski.

Zadnju dramu 'Utvare', objavio je krajem devedesetih godina, a onda pod stare dane napisao neke od najboljih hrvatskih romana među kojima i kultne 'Ispovijedi nekarakternog čovjeka', 'Astaroth', 'Država Božja 2053.', 'Katedrala' …